stanford-oval/wikipedia huggingface dataset:
Samaa sukupuolta olevien avioliitto Yhdysvalloissa
Historia > Massachusetts

Massachusettsin oikeus päätti 17. toukokuuta 2004, että on Massachusettsin perustuslain vastaista sallia avioituminen vain eri sukupuolta oleville pareille. Massachusettsista tuli näin kuudes alue maailmassa, joka laillisti samaa sukupuolta olevien avioliiton (sitä ennen sen olivat laillistaneet Alankomaat, Belgia, Ontario, Brittiläinen Kolumbia ja Quebec). Massachusettsista tuli myös ensimmäinen Yhdysvaltain osavaltio, joka on laillistanut samaa sukupuolta olevien avioliiton. Asia sai runsaasti huomiota Yhdysvalloissa. Massachusettsissa samaa sukupuolta olevilla pareilla on adoptio-oikeus, mikä on mahdollista myös joissakin muissa Yhdysvaltain osavaltioissa, jotka ovat laillistaneet parisuhteen rekisteröinnin.
Historia > Connecticut

Connecticutin osavaltion korkein oikeus päätti hyväksyä samaa sukupuolta olevien avioliitot 10. lokakuuta 2008. Korkeimman oikeuden päätöksessä neljä tuomaria äänesti hyväksymisen puolesta ja kolme sitä vastaan.  Tätä ennen osavaltio oli vuonna 2005 laillistanut toisena osavaltiona Yhdysvalloissa rekisteröidyn parisuhteen, joka oli verrattavissa avioliittoon. Myös samaa sukupuolta olevien adoptio-oikeus oli osavaltiossa mahdollista jo ennen korkeimman oikeuden päätöstä.
Historia > Iowa

Iowasta tuli huhtikuussa 2009 kolmas Yhdysvaltain osavaltio, joka sallii samaa sukupuolta olevien avioliiton, kun Iowan korkein oikeus tuomitsi perustuslain vastaiseksi lain, joka rajoittaa avioliiton miehen ja naisen väliseksi. Korkeimman oikeuden päätös liittyi vuonna 2005 nostettuun oikeusjuttuun, jonka nostivat kuusi samaa sukupuolta olevaa pariskuntaa, joilta oltiin evätty avioliittolupa. Oikeus perusteli päätöstään ihmisten tasavertaisella kohtelulla.
Historia > Vermont

Vermontin osavaltio salli samaa sukupuolta olevien avioliitot huhtikuussa 2009 osavaltion kongressin päätöksellä. Lainmuutos sai sekä osavaltion edustajainhuoneessa että senaatissa yli hyväksymiseen vaadittavan kahden kolmasosan enemmistön. Kyseinen enemmistö tarvittiin, koska osavaltion kuvernööri oli aikaisemmin estänyt lainmuutoksen veto-oikeudella, mikä näin kyseisen enemmistön turvin voitiin kumota.
Vermont on ensimmäinen Yhdysvaltain osavaltio, jossa samaa sukupuolta olevien avioliitot laillistettiin parlamentin eikä osavaltion korkeimman oikeuden päätöksellä. Lainmuutos astui voimaan 1. syyskuuta 2009. Ennen samaa sukupuolta olevien avioliittoa Vermontissa oli ensimmäisenä osavaltiona Yhdysvalloissa käytössä rekisteröity parisuhde, jonka lainmuutos tulee näin korvaamaan.
Historia > New Hampshire

New Hampshiresta tuli kesäkuussa 2009 kuudes Yhdysvaltain osavaltio, joka laillistaa samaa sukupuolta olevien avioliitot, kun osavaltion alahuone ja kuvernööri olivat hyväksyneet sen. New Hampshiresta tuli kolmas osavaltio, joka laillisti samaa sukupuolta olevien avioliiton parlamentin eikä oikeuden päätöksellä. Laki astui voimaan vuoden 2010 alussa.
Historia > Washington, DC

Yhdysvaltain pääkaupunki Washington laillisti samaa sukupuolta olevien avioliiton joulukuussa 2009. Asia meni läpi kaupunginvaltuustossa ylivoimaisella äänienemmistöllä, tämän jälkeen lain oli saatava allekirjoitus pormestarilta. Kaupungin erityisaseman vuoksi myös liittovaltion kongressin täytyi vielä hyväksyä esitys. Kun lakiesitys hyväksyttiin lopulta maaliskuussa 2010, Washingtonista tuli kuudes paikka Yhdysvalloissa, jossa samaa sukupuolta olevat avioliitot ovat laillisia.
Historia > New York

New Yorkista tuli kuudes ja tähän mennessä asukasluvultaan suurin Yhdysvaltain osavaltio, joka laillisti samaa sukupuolta olevien avioliitot 24. kesäkuuta 2011 osavaltion senaatin äänestäessä lakimuutoksen puolesta äänin 33–29. Osavaltion kuvernööri allekirjoitti lakimuutoksen saman tien. Lakimuutos tulee voimaan kolmekymmentä päivää kuvernöörin allekirjoituksen jälkeen, joten osavaltion ensimmäiset samaa sukupuolta olevien avioliitot voidaan solmia heinäkuun loppupuolella 2011. Jo ennen lakimuutosta New York hyväksyi muualla solmitut samaa sukupuolta olevien avioliitot laillisina.
Historia > Maine

Maine hyväksyi sukupuolineutraalin avioliiton toukokuussa 2009 ollen tuolloin viides Yhdysvaltain osavaltio, joka laillisti samaa sukupuolta olevien avioliitot, kun sekä Mainen edustajainhuone, senaatti että kuvernööri hyväksyivät lainmuutoksen. Mainesta tuli toinen osavaltio, joka laillisti samaa sukupuolta olevien avioliiton parlamentin päätöksellä oikeuden päätöksen sijasta. Lakimuutoksen vastustamiseksi kerättyjen nimien suuresta lukumäärästä johtuen asiasta järjestettiin kansanäänestys, jota ilman laki olisi tullut voimaan heinäkuussa. Lakimuutos kaatui kansanäänestyksessä marraskuun lopulla 2009.
30. heinäkuuta 2011 seksuaalivähemmistöjen oikeuksia puolustavat mainelaisjärjestöt, EqualityMaine ja Gay & Lesbian Advocates & Defenders kertoivat suunnittelevansa allekirjoituksien keräämistä saadakseen asiasta lakialoitteen marraskuun 2012 vaaleihin. 26. tammikuuta 2012 aloitteen tehnyt Maine Freedom to Marry Coalition, johon kuuluvat edellä mainittujen järjestöjen lisäksi American Civil Liberties Unionin Mainen-osasto, Maine Women’s Lobby ja Engage Maine, ilmoitti keränneensä 105 000 nimeä aloitteensa taakse. Mainen osavaltiosihteeri Charlies Summers ilmoitti 23. helmikuuta 2012, että allekirjoituksista vahvistettiin oikeiksi 85 000, minkä vuoksi aloite hyväksyttiin marraskuun 2012 vaaleihin.
Enemmistö Mainen asukkaista hyväksyi homoliitot Yhdysvaltain vuoden 2012 presidentinvaalien yhteydessä pidetyssä kansanäänestyksessä. Kansanäänestyksessä noin 52,6 % kannatti avioliitto-oikeuksien laajentamista homopareille ja noin 47,4 % vastusti lakialoitetta.
Historia > Washington

Washingtonin osavaltio laillisti samaa sukupuolta olevien avioliitot 6. joulukuuta 2012. Lakimuutos hyväksyttiin vuoden 2012 Yhdysvaltain presidentin vaalien yhteydessä pidetyssä kansanäänestyksessä. Kansanäänestyksessä noin 53,15 % osavaltion asukkaista kannatti lakimuutosta ja 46,85 % vastusti sitä. Jo ennen lakimuutosta osavaltio oli laillistanut rekisteröidyn parisuhteen. Samaa sukupuolta olevien avioliitot oli myös hyväksytty ennen lakimuutosta osavaltion alueella asuvan Suquamish-heimon asuttumassa reservaatissa.
Historia > Maryland

Marylandin osavaltio laillisti samaa sukupuolta avioliitot 1. tammikuuta 2013. Lakimuutos hyväksyttiin vuoden 2012 Yhdysvaltain presidentinvaalien yhteydessä pidetyssä kansanäänestyksessä (niin sanottu Maryland Question 6). Kansanäänestyksessä 51,9 % marylandilaisista kannatti lakimuutosta ja 48,1 % vastusti sitä. Jo ennen lakimuutosta osavaltio tunnusti muualla solmitut samaa sukupuolta olevien avioliitot. Jo ennen lakimuutosta osavaltio oli hyväksynyt rekisteröidyn parisuhteen vuodesta 2008 alkaen.
Historia > Rhode Island

Rhode Island laillisti samaa sukupuolta olevien avioliitot 2. toukokuuta 2013, kun osavaltion kuvernööri allekirjoitti lakimuutoksen. Osavaltion edustajainhuone oli juuri sitä ennen hyväksynyt lainmuutoksen äänin 56–15. Osavaltion senaatti oli hyväksynyt lainmuutoksen aikaisemmin huhtikuussa äänin 26–12. Rhode Island oli kymmenes Yhdysvaltain osavaltioista, joka laillisti samaa sukupuolta olevien avioliitot ja viimeinen Uuden-Englannin osavaltiosta. Lakimuutos tuli voimaan 1. elokuuta 2013. Jo ennen lainmuutosta Rhode Island hyväksyi muualla solmitut homoliitot, vaikka osavaltiossa itsessään vihkiminen ei ollutkaan laillista. Jo ennen lakimuutosta osavaltiossa oli käytössä rekisteröity parisuhde. Lakimuutos herätti osavaltiossa ristiriitaisia tunteita suuren katolilaisen väestön takia.
Historia > Delaware

Delawaren osavaltio laillisti samaa sukupuolta olevien avioliitot 8. toukokuuta 2013 osavaltion kuvernöörin allekirjoitettua lakimuutoksen. Lakimuutos oli aikaisemmin hyväksytty osavaltion edustajainhuoneessa, kun 23 äänesti puolesta ja 18 vastaan. Osavaltion senaatissa 12 senaattoria äänesti puolesta ja yhdeksän vastaan. Lainmuutoksen myötä Delawaresta tuli yhdestoista osavaltio, joka sallii samaa sukupuolta olevien avioliitot. Jo ennen lainmuutosta rekisteröity parisuhde oli osavaltiossa laillinen. Lakimuutos tuli voimaan 1. heinäkuuta 2013.
Historia > Minnesota

Minnesotasta tuli toukokuussa 2013 kolmas osavaltio, joka salli samaa sukupuolta olevien avioliitot saman kuukauden sisällä. Osavaltion edustajainhuone hyväksyi lainmuutoksen 9. toukokuuta äänin 75–59. Osavaltion senaatti hyväksyi liitot 13. toukokuuta äänin 37–30, ja seuraavana päivänä osavaltion kuvernööri allekirjoitti lainmuutoksen. Lakimuutos tuli voimaan 1. elokuuta 2013.
Historia > Kalifornia

Vuonna 2004 kalifornialaisen San Franciscon vastavalittu pormestari Gavin Newsom ilmoitti tulkitsevansa osavaltion perustuslakia niin, että avioliitto vain erisukupuolisille pareille oli perustuslain vastaista, ja että San Franciscossa samansukupuolisilla pareilla olisi vastaisuudessa oikeus viralliseen avioliittoon. Vastoin osavaltion voimassa olevaa lakia avioliittolupia annettiin noin 4 000 samansukupuoliselle parille helmikuun ja maaliskuun aikana. Elokuussa 2004 Kalifornian korkein oikeus mitätöi avioliitot.lähde?
Kalifornian korkein oikeus katsoi 15. huhtikuuta 2008, että homoavioliittojen kieltäminen on vastoin Yhdysvaltain perustuslakia. Näin ollen Kalifornia tuli sallimaan toisena Yhdysvaltain osavaltiona samaa sukupuolta olevien avioitumisen. Ensimmäiset samaa sukupuolta olevat parit vihittiin kesäkuun puolessa välissä 2008. Jo ennen lakimuutosta oli Kalifornia laillistanut parisuhteen rekisteröinnin ja antanut samaa sukupuolta oleville parille adoptio-oikeuden.
Yhdysvaltojen presidentinvaalien yhteydessä vuonna 2008 äänestettiin Kaliforniassa samalla myös samaa sukupuolta olevien avioliiton kieltävän perustuslain lisäyksen kohtalosta. Tämä niin sanottu ”Proposition 8” sai 52 % äänistä. Ehdotuksen mukaan Kalifornian osavaltion perustuslakiin tehdään lisäys, jossa avioliitto määritellään miehen ja naisen väliseksi. Laki sai äänestäjien enemmistön tuen ja Kaliforniasta tuli näin ollen ensimmäinen alue maailmassa, joka kieltää samaa sukupuolta olevien avioliitot ensin sen laillistettuaan. Sen sijaan rekisteröity parisuhde ja adoptio-oikeus säilyvät osavaltiossa laillisina.
Kalifornian korkein oikeus päätti 26. toukokuuta 2009 pitää lainmuutoksen voimassa, mutta samalla oikeus korosti että 18 000 jo avioituneen samaa sukupuolta olevien parin liitto pysyy lainvoimaisena.
Samaa sukupuolta olevien avioliitot tulivat Kaliforniassa jälleen lainvoimaisiksi kesäkuussa 2013, kun  vetoomustuomioistuin kumosi Kalifornian osavaltion päätöksen, joka esti samaa sukupuolta olevia pareja avioitumasta. Kiellon kaataminen seurasi Yhdysvaltojen korkeimman oikeuden päätöstä kumota liittovaltion laki, joka määritteli avioliiton naisen ja miehen väliseksi.
Historia > New Jersey

New Jerseyssä laillistettiin samaa sukupuolta olevien avioliitot oikeuden päätöksellä lokakuussa 2013. Osavaltion tuolloinen republikaaninen kuvernööri Chris Christie vastusti oikeuden päätöstä rajusti. Osavaltiossa on ollut käytössä rekisteröity parisuhde vuodesta 2007 alkaen.
Historia > Havaiji

Havaiji laillisti samaa sukupuolta olevien avioliitot marraskuussa 2013 osavaltion kuvernöörin allekirjoittaessa lakimuutoksen. Lakiuudistus oli hyväksytty jo aikaisemmin osavaltion senaatissa äänin 19–4 ja osavaltion edustajainhuoneessa äänin 30–19. Havaijista tuli näin neljästoista osavaltio, joka hyväksyy samaa sukupuolta olevien avioliitot. Havaiji on Yhdysvalloissa suosittu kohde häiden vietolle, ja lakiuudistuksen uskotaan lisäävän hääturismia. Osavaltio oli laillistanut rekisteröidyn parisuhteen pari vuotta ennen avioliittouudistusta. Osavaltiossa syntynyt ja homoliittoja kannattava Yhdysvaltain presidentti Barack Obama sanoi päätöksen jälkeen olevansa ylpeä syntyneensä Havaijilla,  ja että "tämänpäiväinen äänestys tekee minusta vielä ylpeämmän”.
Historia > Illinois

Illinois laillisti samaa sukupuolta olevien avioliitot marraskuussa 2013 osavaltion kuvernöörin allekirjoittaessa lakiuudistuksen. Lakiuudistuksen oli aikaisemmin hyväksynyt osavaltion edustajainhuone äänin 61–54 ja osavaltion senaatti äänin 32–21. Illinois oli kuudestoista samaa sukupuolta olevien avioliitot laillistanut osavaltio. Osavaltion oli laillistanut rekisteröidyn parisuhteen vuonna 2011. Illinois on väkiluvultaan Yhdysvaltain viidenneksi suurin osavaltio, joten päätös oli valtakunnallisesti merkittävä.
Historia > New Mexico

New Mexicossa samaa sukupuolta olevien avioliitot laillistettiin osavaltion korkeimman oikeuden päätöksellä joulukuussa 2013. Muutos astui voimaan välittömästi.
Historia > Oregon

Oregonissa laillistettiin samaa sukupuolta olevien avioliitot 19. toukokuuta 2014, kun Yhdysvaltain liittovaltion piirioikeus päätti, että osavaltion vuonna 2004 perustuslakiin tekemä lisäys avioliiton rajaamisesta vain miehen ja naisen väliseksi on Yhdysvaltain perustuslain vastainen. Oregonissa alettiin vihkiä homo- ja lesbopareja lokakuussa 2014. Osavaltiossa oli laillistettu rekisteröity parisuhde vuonna 2008.
Historia > Pennsylvania

Pennsylvaniassa laillistettiin samaa sukupuolta olevien avioliitot 20. toukokuuta 2014 kun Yhdysvaltain liittovaltion piirioikeus päätti, että osavaltion avioliiton vain miehen ja naisen väliseksi rajaava laki on Yhdysvaltain perustuslain vastainen. Pennsylvania ei ollut koskaan laillistanut rekisteröityä parisuhdetta. Se oli myös Yhdysvaltain koillisosien viimeinen osavaltio jossa laillistettiin samaa sukupuolta olevien avioliitot.
Historia > Korkeimman oikeuden päätös syksyllä 2014

Yhdysvaltain korkein oikeus käytännöllisesti katsoen laillisti samaa sukupuolta olevien avioliitot maan kymmenessä osavaltiossa lokakuussa 2014. Viisi osavaltiota, joissa valitustuomioistuin oli todennut niissä olevan sukupuolineutraalin avioliiton kiellon olevan perustuslainvastainen, oli vedonnut korkeimpaan oikeuteen sukupuolineutraalin avioliiton säilyttämisen puolesta. Korkein oikeus kuitenkin kieltäytyi ottamasta kantaa asiaan ja näin ollen valitustuomioistuimen päätös voimaan. Viisi osavaltiolta joutuivat tämän jälkeen alkamaan myöntää samaa sukupuolta oleville pareille avioliittolupia. Nämä viisi osavaltiota olivat; Wisconsin, Indiana, Oklahoma, Virginia ja Utah. Näiden kanssa samoihin valitustuomioistuinten tuomiopiireihin kuuluvat Colorado, Kansas, Pohjois-Carolina, Etelä-Carolina, Länsi-Virginia ja Wyoming joutuivat myös alkamaan myöntää avioliittolupia. Samaa sukupuolta olevien avioliitot sallivien osavaltioiden määrä tuli korkeimman oikeuden päätöksen myötä kasvamaan kolmeenkymmeneen. Joulukuuhun 2014 mennessä samaa sukupuolta olevien avioliitot olivat tulleet vetoomustuomioistuimen päätöksillä laillisiksi Alaskassa, Arizonassa, Idahossa, Montanassa ja Nevadassa. Tuolloin 35:ssä maan osavaltiossa sekä maan pääkaupungissa olivat samaa sukupuolta olevien avioliitot tulleet laillisiksi. Tämän lisäksi asiasta oli käynnissä oikeusjuttu seitsemässä osavaltiossa: Arkansasissa, Floridassa, Kentuckyssa, Louisianassa, Mississippissä, Missourissa ja Texasissa.
Historia > Guam

Guamista tuli kesäkuussa 2015 ensimmäinen Yhdysvaltain territorio, joka laillisti sukupuolineutraalin avioliiton saaren alueellisen tuomioistuimen päätöksellä.
Historia > Korkeimman oikeuden päätös kesäkuussa 2015

Yhdysvaltain korkein oikeus päätti 26. kesäkuuta 2015, että Yhdysvaltain osavaltioilla ei ole maan perustuslain nojalla oikeutta kieltää samaa sukupuolta olevien avioliitto-oikeutta. Korkein oikeus äänesti päätöksestä äänin 5–4. Ennen päätöstä sukupuolineutraalit avioliitot olivat laillisia 36 osavaltiossa, pääkaupunki Washingtonissa sekä Guamissa.
Aikajana samaa sukupuolta olevien avioliiton hyväksymisestä osavaltioittain

| --- | --- |
2008:   Connecticut (12. marraskuuta)
2009:  Iowa (27. huhtikuuta)  Vermont (1. syyskuuta)
2010:  New Hampshire (1. tammikuuta)  Washington D.C. (3. maaliskuuta)
2011:  New York (24. helmikuuta)
2012:  Washington (6. joulukuuta)  Maine (29. joulukuuta)
2013:  Maryland (1. tammikuuta)  Kalifornia (28. kesäkuuta)  Delaware (1. helmikuuta)  Minnesota (1. elokuuta)  Rhode Island (1.elokuuta)  Doña Ana, New Mexico (21. elokuuta)  Santa Fe, New Mexico (23. elokuuta)  Bernalillo, New Mexico (26. elokuuta)  San Miguel, New Mexico (27. elokuuta)  Valencia, New Mexico (27. elokuuta)  Taos, New Mexico (28. elokuuta)  Los Alamos, New Mexico (4. syyskuuta)  Grant, New Mexico (9. syyskuuta)  New Jersey (21. lokakuuta)  Havaiji (2. joulukuuta)  New Mexico [osavaltiotasolla] (19. joulukuuta)
2014:  Cook, Illinois (21. helmikuuta)  Oregon (19. toukokuuta)  Pennsylvania (20. toukokuuta)  Illinois [osavaltiotasolla] (1. kesäkuuta)  Oklahoma (6. lokakuuta)  Virginia (6. lokakuuta)  Utah (6. lokakuuta)  Indiana (6. lokakuuta)  Wisconsin (6. lokakuuta)  Colorado (7. lokakuuta)  Länsi-Virginia (9. lokakuuta)  Nevada (9. lokakuuta)  Pohjois-Karolina (10. lokakuuta)  Alaska (12. lokakuuta)  Idaho (15. lokakuuta)  Arizona (17. lokakuuta)  Wyoming (21. lokakuuta)  St. Louis, Missouri (5. marraskuuta)   St. Louisin piirikunta, Missouri (6. marraskuuta)  Jackson, Missouri (7. marraskuuta)  Douglas, Kansas (12. marraskuuta)   Sedgwick, Kansas (12. marraskuuta)
2015:  Miami-Dade, Florida (5. tammikuuta)  Florida [osavaltiotasolla] (6. tammikuuta)  Guam (9. kesäkuuta)  Pohjois-Mariaanit 30. kesäkuuta)  Yhdysvaltain Neitsytsaaret (9. helmikuuta)  Puerto Rico (13. helmikuuta)
Aiheesta muualla

Kuvia tai muita tiedostoja aiheesta Samaa sukupuolta olevien avioliitto Yhdysvalloissa Wikimedia Commonsissa
San Franciscon pormestari Gavin Newsom vihkii naisparin kesäkuussa 2008.
Pare Lorentz

Pare Lorentz, alk. Leonard MacTaggart Lorentz (11. joulukuuta 1905 Clarksburg, Länsi-Virginia, Yhdysvallat – 4. maaliskuuta 1992) oli yhdysvaltalainen elokuvantekijä, jonka merkittäviä saavutuksia olivat New Dealiä käsittelevät elokuvat.
Lorentz opiskeli Wesleyan Collegessa ja Länsi-Virginian yliopistossa. Toimiessaan nuoruudessaan elokuva-arvostelijana New Yorkissa ja Hollywoodissa Lorentz vastusti elokuva-alan sensuuria.
Lorentz oli 1930-luvun laman merkittävin elokuvantekijä ja oli johtavia valtion rahoittamien dokumenttielokuvien puolestapuhujia. Hän palveli elokuvantekijänä toisessa maailmansodassa Yhdysvaltain maavoimien ilmavoimissa varsin laajalla alueella. Hän teki teknisiä elokuvia, dokumentoi pommituksia ja yhdisti raakafilmejä saksalaisten julmuuksista Nürnbergin oikeudenkäyntejä käsittelevään opetuselokuvaan. Hänet tunnetaan kuitenkin erityisesti "Rooseveltin elokuvantekijänä" (FDR's film maker)
Bismarckinruskea Y

| Bismarckinruskea Y |
| --- | --- |

Tunnisteet
IUPAC-nimi:  4-[[3-[(2,4-diaminofenyyli)diatsenyyli]fenyyli]diatsenyyli]bentseeni-1,3-diamini
CAS-numero:  8005-77-4
PubChem CID:  82360 ja 71774451
SMILES:  C1=CC(=CC(=C1)N=NC2=C(C=C(C=C2)N)N)N=NC3=C(C=C(C=C3)N)N
Ominaisuudet
Molekyylikaava:  C18H18N8
Moolimassa:  346,404 g/mol
Liukoisuus veteen:  Liukenee hieman veteen
Bismarckinruskea Y (C18H18N8) eli Basic Brown 1 on atsoväreihin kuuluva aromaattinen orgaaninen yhdiste. Yhdistettä voidaan käyttää väriaineena muun muassa biologisissa tutkimuksissa.
Ominaisuudet, valmistus ja käyttö

Huoneenlämpötilassa bismarckinruskea Y on punaruskeaa tai lähes mustaa kiteistä ainetta. Yhdiste liukenee hieman veteen ja paremmin muun muassa etanoliin ja asetoniin. Ainetta käytetään usein vetykloridisuolana, jonka liukoisuus veteen on parempi, mutta orgaanisiin liuottimiin huonompi.
Bismarckinruskea Y:tä valmistetaan m-fenyleenidiamiinin, natriumnitriitin ja suolahapon reaktiolla. Reaktio on tyypiltään atsokytkentäreaktio, ja siinä voi muodostua myös muita m-fenyleenidiamiinin atsojohdannaisia. Yhdistettä valmisti ensimmäisen kerran Carl Alexander von Martius vuonna 1863 ja se on yksi ensimmäisistä synteettisistä väriaineista.
Bismarckinruskea Y:tä käytetään mikroskopiassa esimerkiksi kasvien soluseinien, amyloidin ja värjäämiseen sekä ylipäätään kontrastin lisäämiseen. Se on yksi osa Papanicolaou-värjäystä eli Pap-värjäystä. Yhdistettä käyttää lisäksi nahan, villan, puuvillan, öljyjen ja kenkävahojen värjäämiseen.
Aiheesta muualla

Bismarckinruskea, Coloria.net
2-metoksietanoli

| 2-metoksietanoli |
| --- | --- |


Tunnisteet
CAS-numero:  109-86-4
PubChem CID:  8019
SMILES:  COCCO 
Ominaisuudet
Molekyylikaava:  C3H8O2
Moolimassa:  76,094 g/mol
Sulamispiste:  –85,1 °C
Kiehumispiste:  124,5 °C
Tiheys:  0,965 g/cm3
Liukoisuus veteen:  Sekoittuu veteen
    
2-Metoksietanoli (C3H8O2) on glykolin ja metanolin muodostama eetteri ja sisältää sekä eetterin että alkoholin toiminnalliset ryhmät. Yhdistettä käytetään pääasiassa liuottimena. 2-Metoksietanolista käytetään myös nimityksiä metyylisellosolvi, etyleeniglykolimonometyylieetteri ja monometyyliglykolieetteri.
Valmistus

2-Metoksietanolia valmistetaan metanolista ja etyleenioksidista. Etyleenioksidin epoksidirakenteen hajottamiseen voidaan käyttää happoa, kuten rikkihappoa, tai emästä kuten natriummetoksidia. Reaktiomekanismi on erilainen käytettäessä happokatalyysin kuin silloin, kun katalyytti on emäksinen.
Käyttö

2-Metoksietanolin pääasiallinen käyttö on liuottimena. Yhdistettä käytetään liuottimena muun muassa valmistettaessa musteita ja muita väriaineita, jarrunesteissä, joissakin puhdistusaineissa, ja jäätymisenestoaineissa sekä orgaanisessa synteesissä.
2-Metoksietanolia käytetään myös valmistettaessa ohutkalvoja sooli-geelimenetelmällä. Siinä yhdisteen roolina on liuottimena toimimisen ohella olla yksihampaisena kelaatinmuodostajana.
Myrkyllisyys

2-Metoksietanoli on haitallista ihmiselle. Ihminen voi altistua yhdisteelle hengitysteiden välityksellä, nieltynä tai ihon läpi imeytyneenä. Yhdiste aiheuttaa huonovointisuutta, oksentelua ja sekavuutta. Aineelle altistumisen on todettu vaurioittavan luuydintä ja keskushermostoa. Elimistössä 2-metoksietanoli metaboloituu 2-metoksiasetaldehydiksi ja lopulta 2-metoksietikkahapoksi ja poistuvat kehosta virtsan mukana. Erityisesti happo on myrkyllinen.
Alfa (televisiokanava)

| Alfa |
| --- | --- |
Lähetykset alkoivat:  7. maaliskuuta 2024
Omistaja:  Alfa Media Group
Maa:  Suomi
Saatavuus
Antenniverkko
Digita:  kanava 16 (HD)
Infobox OKNimi-testi OK: 
Alfa on suomalainen antenniverkossa toimiva televisiokanava. Televisiokanavan ohjelmasisältö painottuu uutiskatsauksiin sekä ajankohtais- ja kulttuuriohjelmiin. Televisiokanavan omistaja on Alfa Media Group Oy, jonka taustalla toimii keravalainen kristillinen medialähetysjärjestö IRR-TV. Sama tausta oli vuonna 2022 emoyhtiön konkurssiin kaatuneella Alfa-tv:llä ja vuosina 2009–2012 toimineella SuomiTV:llä. Uusi televisiokanava sai ohjelmistotoimiluvan maaliskuussa 2024. Alfa Media Group Oy:lle myönnetty toimilupa on voimassa nykyisen toimilupakauden loppuun 10. tammikuuta 2027 asti.
Perintö (romaani)

| Perintö |
| --- | --- |

Kirjailija:  Jarkko Tontti
Kansitaiteilija:  Tuuli Juusela
Kieli:  suomi
Kustantaja:  Otava
Julkaistu:  2018
Ulkoasu:  sidottu
Sivumäärä:  251
ISBN:  978-951-1-31969-6

Löydä lisää kirjojaKirjallisuuden teemasivulta
Perintö on Jarkko Tontin vuonna 2018 ilmestynyt romaani.